แองเจลีค

**แองเจลีค**(ญี่ปุ่น: アンジェリーク *อังเจรีคุ* ; อังกฤษ: Angelique) เป็นเกมซิมูเลชั่นแนว dating sim พัฒนาโดยบริษัท โคเอ ออกวางจำหน่ายในรูปแบบเกมสำหรับเครื่องซุปเปอร์แฟมิคอม, เกมคอมพิวเตอร์, PC-FX, เพลย์สเตชัน, เซก้าแซทเทิร์น และ เกมบอยแอดวานซ์ โดยมี ยูระ ไคริ เป็นผู้ออกแบบตัวละคร ซึ่งได้รับความนิยมในหมู่นักเล่นเกมผู้หญิงอย่างสูง จนมีการสร้างเกมภาคใหม่ๆ ตามออกมาอีกหลายต่อหลายภาค นอกจากนี้ยังถูกดัดแปลงเป็นดราม่าซีดี มังงะ และอนิเมะด้วย 

## เนื้อหาของเกม
*แองเจลีค ลีโมจ* (ตัวผู้เล่น) นักเรียนสาวธรรมดาจากโรงเรียนสตรีสมอลนี่ ที่จู่ๆ วันหนึ่งก็ได้ถูกคัดเลือกให้เป็น 1 ในว่าที่ราชินีองค์ใหม่ของโลก ด้วยเหตุนี้ แองเจลีค จึงต้องเข้ารับการทดสอบเพื่อเป็นราชินี โดยการขอยืมพลังจากเทพพิทักษ์หนุ่มรูปงามทั้ง 9 มาพัฒนาโลก เพื่อให้ประชาชนบนโลกได้อาศัยอยู่กันอย่างสุขสบาย ซึ่งนอกจากจะต้องทำภารกิจที่ว่านี้ให้สำเร็จแล้ว แองเจลีคยังต้องพยายามกุมหัวใจของเทพพิทักษ์หนุ่มๆเหล่านี้ให้ได้ด้วย แต่เรื่องก็ไม่ง่ายอย่างที่คิด เพราะยังมี *โรซาเลีย เดอ คาตาร์เฮน่า* ว่าที่ราชินีอีกคน ที่เป็นทั้งเพื่อนและคู่แข่งคนสำคัญของแองเจลีค ซึ่งเธอเองก็มีสิทธิ์ขอยืมพลังจากเหล่าเทพพิทักษ์หนุ่มเพื่อมาพัฒนาโลกได้เช่นกัน แถมยังคอยขัดขวางความสัมพันธ์ระหว่างแองเจลีคกับเหล่าเทพพิทักษ์อีกด้วย ดังนั้นนี่จึงเป็นหน้าที่ของผู้เล่นที่จะต้องควบคุมแองเจลีคให้สามารถกุมหัวใจของเหล่าเทพพิทักษ์ และผ่านการทดสอบเพื่อเป็นราชินีองค์ใหม่ให้ได้

## ตัวละคร
* **แองเจลีค ลีโมจ** (アンジェリーク・リモージュ, *อังเจรีคุ ริโมจิ*)
: นักเรียนสาวจากโรงเรียนสตรีสมอลนี่ที่ถูกคัดเลือกให้เป็น 1 ในว่าที่ราชินีองค์ใหม่ของโลก  อายุ 17 ปี มีผมสีทอง นัยน์ตาสีเขียว ผูกโบว์สีแดง เป็นคนร่าเริงแจ่มใส ช่างพูดช่างคุย และชอบของหวานมาก (CV:ชิราโทริ ยูริ)

* **โรซาเลีย เดอ คาตาร์เฮน่า** (ロザリア・デ・カタルヘナ, *โรซาริอะ คาตารุเฮนะ*)
: คุณหนูผู้สูงศักดิ์ที่ถูกเลี้ยงดูมาอย่างเข้มงวด อายุ 17 ปี มีผมสีน้ำเงินเป็นลอนยาว นัยน์ตาสีฟ้า เป็นอีกคนที่ถูกคัดเลือกให้เป็น 1 ในว่าที่ราชินีองค์ใหม่ของโลก เรียกได้ว่าเป็นคู่แข่งคนสำคัญของแองเจลีค แม้จะปากร้ายไปบ้าง แต่โดยเนื้อแท้แล้วก็เป็นคนดีคนหนึ่ง (CV:มิตสึอิชิ โคโตโนะ)

* **จูเลียส เทพพิทักษ์แห่งแสงสว่าง** (光の守護聖ジュリアス, *ฮิคะริ โนะ ชูโงเซ จูริอาสึ*) 
: 1 ใน 9 เทพพิทักษ์ผู้ทำหน้าที่รับใช้องค์ราชินี อายุ 25 ปี เกิดวันที่ 16 สิงหาคม ราศีสิงห์ สูง 188 ซม. หนัก 70 กก. กรุ๊ปเลือด O ใช้พลังแห่งแสงสว่าง มอบ *ความภาคภูมิใจ* ให้แก่ผู้คนบนโลก  เกิดในตระกูลขุนนางชั้นสูง มีนิสัยเยือกเย็น อีกทั้งยังเป็นคนเอาจริงเอาจัง เข้มงวดทั้งกับตัวเองและผู้อื่น จึงเป็นที่เคารพยำเกรงต่อใครหลายๆ คน แม้แต่เหล่าเทพพิทักษ์ด้วยกัน ไม่ค่อยถูกกับคลาวิส (CV:ฮายามิ โช)

* **คลาวิส เทพพิทักษ์แห่งความมืด** (闇の守護聖クラヴィス, *ยะมิ โนะ ชูโงเซ คุราบิสึ*)
: 1 ใน 9 เทพพิทักษ์ผู้ทำหน้าที่รับใช้องค์ราชินี อายุ 25 ปี เกิดวันที่ 11 พฤศจิกายน ราศีพิจิก สูง 190 ซม. หนัก 73 กก. กรุ๊ปเลือด A ใช้พลังแห่งความมืด มอบ *ความสงบทางใจ* ให้แก่ผู้คนบนโลก  เกิดในครอบครัวของชาวเร่ร่อน เป็นคนเงียบขรึม ไม่สุงสิงกับใคร ไม่ค่อยถูกกับจูเลียส (CV:ชิโอซาวะ คาเนโตะ แต่ภายหลังเปลี่ยนเป็น ทานากะ ฮิเดยูกิ)

* **แรนดี้ เทพพิทักษ์แห่งวายุ** (風の守護聖ランディ, *คะเซะ โนะ ชูโงเซ รันดี*) 
: 1 ใน 9 เทพพิทักษ์ผู้ทำหน้าที่รับใช้องค์ราชินี อายุ 18 ปี เกิดวันที่ 28 มีนาคม ราศีเมษ สูง 174 ซม. หนัก 61 กก. กรุ๊ปเลือด O ใช้พลังแห่งลม มอบ *ความกล้าหาญ* ให้แก่ผู้คนบนโลก มีนิสัยร่าเริง ตรงไปตรงมา ชอบเล่นกีฬา และรักความยุติธรรมยิ่งกว่าใครๆ เป็นเพื่อนสนิทกับมาร์เซลและเซเฟล ปัจจุบันกำลังเรียนวิชาดาบจากออสการ์ (CV:ฮายาชิ โนบุโตชิ)

* **ลูมิเอล เทพพิทักษ์แห่งวารี** (水の守護聖リュミエール, *มิซึ โนะ ชูโงเซ รูมิเอรุ*) 
: 1 ใน 9 เทพพิทักษ์ผู้ทำหน้าที่รับใช้องค์ราชินี อายุ 21 ปี เกิดวันที่ 3 พฤษภาคม ราศีพฤษก สูง 183 ซม. หนัก 67 กก. กรุ๊ปเลือด A ใช้พลังแห่งน้ำ มอบ *ความอ่อนโยน* ให้แก่ผู้คนบนโลก มีนิสัยอ่อนโยน สงบเยือกเย็น พูดกับทุกคนด้วยวาจาที่อ่อนน้อม ให้ความเคารพและนับถือในตัวคลาวิสมาก (CV:โทบิตะ โนบุโอะ)

* **ออสการ์ เทพพิทักษ์แห่งอัคคี** (炎の守護聖オスカー, *โฮะโนะโอะ โนะ ชูโงเซ โอสึกา*)
: 1 ใน 9 เทพพิทักษ์ผู้ทำหน้าที่รับใช้องค์ราชินี อายุ 22 ปี เกิดวันที่ 21 ธันวาคม ราศีมังกร สูง 189 ซม. หนัก 79 กก. กรุ๊ปเลือด AB ใช้พลังแห่งเปลวเพลิง มอบ *ความเข้มแข็ง* ให้แก่ผู้คนบนโลก เกิดในตระกูลนายทหาร มีฝีมือในการใช้ดาบชนิดหาตัวจับยาก ให้ความเคารพและนับถือในตัวจูเลียสมาก งานอดิเรกคือการหลีสาว หากสาวคนไหนถูกหยอดคำหวานเข้าใส่ เป็นต้องใจอ่อนระทวยทุกรายไป ชอบเรียกแองเจลีคว่า "คุณหนู" (CV:โฮริอุจิ เคนยู)

* **มาร์เซล เทพพิทักษ์แห่งความเขียวขจี** (緑の守護聖マルセル, *มิโดะริ โนะ ชูโงเซ มารุเซรุ*)  
: 1 ใน 9 เทพพิทักษ์ผู้ทำหน้าที่รับใช้องค์ราชินี อายุ 14 ปี เกิดวันที่ 27 กุมภาพันธ์ ราศีมีน สูง 164 ซม. หนัก 46 กก. กรุ๊ปเลือด B ใช้พลังแห่งความเขียวขจี มอบ *ความอุดมสมบูรณ์* ให้แก่ผู้คนบนโลก ชอบสัตว์และพืชพรรณทุกชนิด แต่เนื่องจากเป็นคนที่อายุน้อยที่สุดในหมู่เทพพิทักษ์ บางครั้งจึงมีนิสัยเอาแต่ใจแบบเด็กๆ อยู่บ้าง เป็นเพื่อนสนิทกับแรนดี้และเซเฟล (CV:ยูกิ ฮิโร่)

* **เซเฟล เทพพิทักษ์แห่งเหล็กกล้า** (鋼の守護聖ゼフェル, *ฮะงะเนะ โนะ ชูโงเซ เซเฟรุ*)  
: 1 ใน 9 เทพพิทักษ์ผู้ทำหน้าที่รับใช้องค์ราชินี อายุ 17 ปี เกิดวันที่ 4 มิถุนายน ราศีเมถุน สูง 169 ซม. หนัก 51 กก. กรุ๊ปเลือด B ใช้พลังแห่งเหล็กกล้า มอบ *ความเชี่ยวชาญ* ให้แก่ผู้คนบนโลก ชอบประดิษฐ์เครื่องกลต่างๆ  เป็นเพื่อนสนิทกับแรนดี้และมาร์เซล แม้บางครั้งจะพูดจาหยาบคายและไม่ค่อยมีมารยาท แต่จริงๆ แล้วไม่ได้มีเจตนาร้ายอะไรเลย เข้าทำนองปากร้ายแต่ใจดี ให้ความเคารพและนับถือในตัวลูวา เนื่องจากได้รับการอบรมสั่งสอนจากลูวามาตลอดตั้งแต่ที่เริ่มเป็นเทพพิทักษ์ (CV:อิวาตะ มิตสึโอะ)

* **โอลิเวีย เทพพิทักษ์แห่งความฝัน** (夢の守護聖オリヴィエ, *ยูเมะ โนะ ชูโงเซ โอริวิเอะ*) 
: 1 ใน 9 เทพพิทักษ์ผู้ทำหน้าที่รับใช้องค์ราชินี อายุ 22 ปี เกิดวันที่ 20 ตุลาคม ราศีตุลย์ สูง 180 ซม. หนัก 63 กก. กรุ๊ปเลือด O ใช้พลังแห่งความฝัน มอบ *ความงดงาม* ให้แก่ผู้คนบนโลก เป็นคนง่ายๆ สบายๆ บุคลิกออกตุ้งติ้งเล็กน้อย ชอบใช้คำพูดคำจาเหมือนผู้หญิง และชอบของสวยๆงามๆ จึงมักจะแต่งตัวด้วยเสื้อผ้าสวยๆ และเครื่องประดับที่หรูเลิศอลังการเสมอ (CV:โคยาสึ ทาเคฮิโตะ)

* **ลูวา เทพพิทักษ์แห่งผืนดิน** (地の守護聖ルヴァ, *ฉิ โนะ ชูโงเซ รูวา*)
: 1 ใน 9 เทพพิทักษ์ผู้ทำหน้าที่รับใช้องค์ราชินี อายุ 26 ปี เกิดวันที่ 12 กรกฎาคม ราศีกรกฎ สูง 177 ซม. หนัก 65 กก. กรุ๊ปเลือด AB ใช้พลังแห่งผืนดิน มอบ *ความรอบรู้* ให้แก่ผู้คนบนโลก มีอายุมากที่สุดในหมู่เทพพิทักษ์ เป็นคนที่มีความรู้รอบด้าน มองโลกกว้างไกล และใจเย็นกว่าใครๆ แต่บางครั้งก็เย็นมากเกินไปจนเกือบจะถึงขั้นเฉื่อยชา  มักจะเป็นคนคอยห้ามทัพและไกล่เกลี่ยความขัดแย้งระหว่างจูเลียสกับคลาวิส (CV:เซกิ โทชิฮิโกะ)

* **เดียร์ ผู้ช่วยองค์ราชินี** (女王補佐官ディア) (CV:ทานากะ อาสึโกะ)

* **แองเจลีค องค์ราชินีรุ่นที่ 255** (第255代女王アンジェリーク) (CV:คาสึกิ มาซาโกะ)

## เกมอื่นๆ ในซีรีส์แองเจลีค
* แองเจลีค วอยซ์แฟนตาซี (Angelique Voice Fantasy)
* แองเจลีค สเปเชียล (Angelique Special)
* แองเจลีค ดูเอ็ท (Angelique Duet)
* แองเจลีค สเปเชียล 2 (Angelique Special 2)
* ฟูชิงิ โนะ คุนิ โนะ แองเจลีค (Fushigi no Kuni no Angelique)
* แองเจลีค เทนคู โนะ รีเควียม (Angelique Tenkuu no Requiem)
* สวีท แองเจ (Sweet Ange) 
* แองเจลีค ทรัว (Angelique Trois)
* แองเจลีค เอตัวล์ (Angelique Etoile)
* นีโอ แองเจลีค (Neo Angelique)

## แหล่งข้อมูลอื่น
* เว็บไซต์อย่างเป็นทางการ (ภาษาญี่ปุ่น)

อแงเจลีค
หมวดหมู่:วิดีโอเกมที่มีตัวละครเอกหญิง
หมวดหมู่:เกมจากค่ายโคอิ
หมวดหมู่:เกมสำหรับซูเปอร์แฟมิคอม
หมวดหมู่:เกมสำหรับเซกา แซตเทิร์น